12η Διδακτική ώρα

*1.5.2.* Αποτελεσματικότητα - Αποδοτικότητα · Παραγωγικότητα

***Μέτρηση των στόχων***

Οι **στόχοι** της επιχείρησης αποτελούν τους **λόγους για τη δημιουργία της,**

η **επίτευξη** όμως αυτών αποτελεί παράλληλα τον **όρο για την επιβίωση της.**

Συνεπώς, τίθεται το ζήτημα της μέτρησης του βαθμού της επίτευξης αυτών των στόχων.

Σχετικά με αυτό το ζήτημα έχουν αναπτυχθεί δυο έννοες:

α) η έννοια της αποτελεσματικότητας και

β) η έννοια της αποδοτικότητας.

***Ορισμοί***

Η αποτελεσματικότητα είναι ο βαθμός στον οποίο η επιχείρηση πετυχαίνει τους στόχους της.

Η αποδοτικότητα αφορά κυρίως την εσωτερική λειτουργία της επιχείρησης

και εκφράζει τις θυσίες (κόστη) που γίνονται για την επίτευξη ενός αποτελέσματος.

***Δείκτες αποδοτικότητας***

Σύμφωνα με αυτόν τον ορισμό, η αποδοτικότητα μετράται με δείκτες οι οποίοι έχουν

ως αριθμητή το πραγματοποιηθέν αποτέλεσμα (εκροή) και

ως παρανομαστή τα κόστη ή τις θυσίες που έγιναν για την πραγματοποίηση του αποτελέσματος (εισροές).

Τέτοιοι δείκτες είναι ο δείκτης της παραγωγικότητας της εργασίας, της γης, κτλ.

***Σχέση αποτελεσματικότητας και αποδοτικότητας***

Ασφαλώς

η αποδοτικότητα οδηγεί συνήθως στην αποτελεσματικότητα, αυτό όμως δε συμβαίνει οπωσδήποτε.

Για *παράδειγμα,* σε μια επιχείρηση παραγωγής υφάσματος μπορεί η παραγωγικότητα να είναι πολύ υψηλή, η αποτελεσματικότητα όμως της επιχείρησης να είναι πολύ χαμηλή,

γιατί δεν υπάρχει ζήτηση για το είδος του παραγόμενου υφάσματος.

***Ορισμός***

Παραγωγικότητα. Είναι η σχέση μεταξύ παραχθέντων αγαθών (προϊόντων ή υπηρεσιών)

και χρησιμοποιηθέντων παραγωγικών μέσων (φύση, εργασία, κεφαλαίο).

παραχθέντα αγαθά (υπηρεσίες ή προϊόντα)

Παραγωγικότητα =

παραγωγικά μέσα που χρησιμοποιήθηκαν

***Δείκτες παραγωγικότητας***

(1) Η παραγωγικότητα μπορεί να μετρηθεί σε σχέση με ένα συντελεστή (π.χ. πρώτες ύλες)

ή με περισσότερους (εργασία, πρώτες ύλες, χρηματικοί πόροι).

(2) Επίσης μπορεί να μετρηθεί για το σύνολο ενός παραγωγικού κλάδου ή μιας χώρας.

(3) Στο πλαίσιο μιας χώρας, παραγωγικότητα της εργασίας είναι η σχέση μεταξύ του συνόλου των παραχθέντων προϊόντων ή υπηρεσιών σε μια δεδομένη χρονική περίοδο και του συνόλου των ανθρωποωρών εργασίας που δαπανήθηκαν για την παραγωγή τους.

***Χαμηλή παραγωγικότητα***

(1) Σήμερα σε εθνικό, αλλά και παγκόσμιο επίπεδο αναφερόμαστε πολύ συχνά στην παραγωγικότητα

και δε θα ήταν υπερβολή ο ισχυρισμός ότι

όλα τα προβλήματα της οικονομίας οφείλονται στη χαμηλή παραγωγικότητα, ιδιαίτερα της εργασίας.

(2) Αυτό σημαίνει ότι ο συντελεστής "εργασία" έχει περισσότερα περιθώρια αύξησης της απόδοσης του κάτω από την επίδραση των συνεχών τεχνολογικών αλλαγών.

***Μέτρα για την αύξηση της παραγωγικότητας της εργασίας***

Η αύξηση της παραγωγικότητας της εργασίας επιτυγχάνεται

**α)** με την καλύτερη οργάνωση της,

β) με τη βελτίωση του επιπέδου των εργαζομένων

γ) και βέβαια με τα κατάλληλα κίνητρα προς τους εργαζομένους.

Ισχυρά κίνητρα είναι

**α)** η καλύτερη αμοιβή,

β) το κλίμα σιγουριάς για την εργασία του,

γ) οι καλές συνθήκες εργασίας

δ) και ό,τι άλλο ενισχύει την ύπαρξη αξιοκρατικών και συμμετοχικών διαδικασιών,

στη βάση της φιλοσοφίας ότι η παραγωγή είναι συλλογική διαδικασία.

***Ομάδες συμφερόντων***

Η επιχείρηση όμως υπάρχει, για να ικανοποιεί τα συμφέροντα όλων των ομάδων που συνδέονται μ' αυτή.

Συνεπώς, τα κριτήρια μέτρησης της αποτελεσματικότητας αντιστοιχούν στην ικανοποίηση κάθε ομάδας.

(1) Για τους **μετόχους** κριτήριο συνήθως είναι η οικονομική αποδοτικότητα των κεφαλαίων,

(2) για τους **εργαζομένους** (α) το επίπεδο εισοδήματος, (β) η ικανοποίηση κοινωνικών-ψυχολογικών αναγκών, (γ) οι συνθήκες εργασίας, κτλ.,

(3) για τους **πελάτες** (α) η ποιότητα, (β) οι τιμές και (γ) η εξυπηρέτηση,

(4) για το **κράτος** (α) η φορολογική συνέπεια και (β) ο σεβασμός των νόμων κτλ.,

(5) για την **κοινότητα** (α) η δημιουργία θέσεων απασχόλησης, (β) η προστασία του περιβάλλοντος κτλ.

***Συμπεράσματα***

Όπως προκύπτει, οι έννοιες της παραγωγικότητας, της αποδοτικότητας και της αποτελεσματικότητας συνδέονται άμεσα

α) με την **επιβίωση** και την **επιτυχία** των επιχειρήσεων (ή οργανισμών).

β) Συνδέονται επίσης **άμεσα με τη βασική οικονομική αρχή,**

πράγμα που σημαίνει ότι οι άνθρωποι και οι οργανώσεις επιδιώκουν

την επίτευξη του καλύτερου δυνατού αποτελέσματος με τις μικρότερες δυνατές θυσίες (κόστος).

